З кожнай хвілінай колькасць прысутных расла, большасць з якіх спяшалася да пляцоўкі каля сімвалічнага каменя, пастаўленага ў год святкавання рэспубліканскіх дажынак. Тут распачыналіся мерапрыемствы, арганізаваныя Кобрынскім РАНС. Гасцей чакалі пазнавальныя конкурсы і віктарыны на супрацьпажарную тэматыку. Але самае цікавае было наперадзе, калі дзве пажарныя машыны адна за адноў з трывожнай сірэнай спыніліся каля пляцоўкі. Панікі сярод прысутных яны, безумоўна, не выклікалі, бо гэта былі толькі паказальныя выступленні супрацоўнікаў РАНС. Яны дэманстравалі зладжаную работу каманды — элементы баявой работы па тушэнні вадкасці пенагенератарам, ліквідацыю магчымай аварыйнай сітуацыі з тэхналагічнай устаноўкі з пастаўкай вадзяных завес, якая суправаджаецца выкідам аміяка, і практыкаванні па падачы вады стацыянарным лафетным ствалом ад пажарнай аўтацыстэрны. Пасля паказальных выступленняў у кожнага з жадаючых была магчымасць прымерыць баявую экіпіроўку пажарных і бліжэй пазнаёміцца з іх тэхнікай.